OpenLLM-France/wikimedia huggingface dataset:
# Jerónimo Figueroa Cabrera

Jerónimo Figueroa Cabrera, més conegut com a Momo (Las Palmas de Gran Canaria, 15 de juliol de 1982) és un exfutbolista canari, que ocupava la posició de migcampista.

## Trajectòria

Format al planter de la UD Las Palmas, debuta amb el primer equip jugant un encontre de la temporada 02/03. A l'any següent es consolida al club gran canari, sent titular, tot i que Las Palmas acaba la temporada baixant a Segona Divisió B. Fitxa llavors pel Deportivo de La Corunya.
El migcampista canari romandria quatre anys amb contracte amb l'entitat gallega, tot i que només hi disputaria amb el Deportivo cinc partits de la temporada 05/06. Un any abans va ser cedit a l'Albacete Balompié, amb qui debuta a primera divisió, i posteriorment és cedit al Racing de Santander i al Xerez CD.
L'estiu del 2008, el Xerez fa efectiva l'opció de compra sobre la cessió i incorpora el migcampista al seu planter. Eixa campanya, la 08/09, assoleix fins a 17 gols en 40 partits, que a les postres serveixen perquè els andalusos aconseguisquen un històric ascens a primera divisió, per primer cop a la història dels xerecistes.

## Enllaços externs

* Fitxa del jugador
# Jonava

Jonava ( escoltar (?·pàg.)) és una de les 103 ciutats de Lituània situada al comtat de Kaunas a 30 km al nord-oest de Kaunas la segona ciutat més gran de Lituània.

## Història

Jonava va ser establerta oficialment com a ciutat en el segle xviii. La ciutat abans de la Segona Guerra Mundial, el 1893 tenia un 92% de població jueva, i en 1941 va baixar al 80%. El 1932 hi havia 250 botigues de propietat de famílies jueves, un banc, set sinagogues i una escola jueva. Durant la Segona Guerra Mundial Jonava va ser atacada per l'Alemanya nazi, sent destruïdes una església cristiana i cinc sinagogues. Els nazis van matar 552 jueus (497 homes i 55 dones).
Després de la guerra, la ciutat va construir la fàbrica de fertilitzants més gran dels estats Bàltics i Jonava va esdevenir una de les quatre ciutats industrials més grans de Lituània.

## Catàstrofe ambiental

Una explosió es va produir a la fàbrica de fertilitzants químics, el 20 de març de 1989, causant una pèrdua de prop de 7.500 tones de líquid amoniacal. La catàstrofe va desenvolupar un incendi dintre de les instal·lacions i magatzems de fertilitzants provocant un núvol tòxic que va arribar fins a les ciutats d'Ukmergė, Širvintos i Kėdainiai. La concentració d'amoníac va superar el nivell permès amb un factor de 150 a Upninkai, a 10 km de la zona del desastre. Un dia després de l'accident, un núvol tòxic de 7 quilòmetres d'amplada i 50 km de longitud es va registrar entre Jonava i Kėdainiai. Set persones van morir a l'incendi i un gran nombre de persones van sofrir problemes de respiració aguda i atacs cardíacs.

## Demografia

| Any | Habitants |
| 1939 | 5500 |
| 1959 | 5000 |
| 1970 | 14563 |
| 1979 | 28413 |
| 1989 | 36520 |
| 2001 | 34954 |
| 2010 | 34056 |

## Ciutats agermanades

* Bagrationovsk, Rússia
* Děčín, República Txeca
* Jõgeva, Estònia
* Kędzierzyn-Koźle, Polònia
* Polotsk, Belarús
* Pucioasa, Romania
* Riihimäki, Finlàndia

## Referències

* ↑ «Travel Lietuva - Jonava» (en lituà). [Consulta: 4 novembre 2013].
* ↑ «zydai.lt» (en lituà). Arxivat de l'original el 2015-03-25. [Consulta: 4 novembre 2013].

## Enllaços externs

* Jonava - Lloc web oficial
# Joan Castellar i de Borja

Joan Castellar i de Borja, el cardenal de Murriali (València, finals de 1441 - València, 1 de gener de 1505) va ser un cardenal valencià de començaments del segle XVI
Estava emparentat amb la família Borja i era cosí del cardenal Joan de Borja-Llançol de Romaní i Navarro d'Alpicat, el gran (1496).

## Biografia

Juan Castellar és canonge a Sevilla, Nàpols, Toledo i Burgos i és protonotari apostòlic. És elegit arquebisbe de Trani l'any 1493 i és nomenat governador de Perusa.
El papa Alexandre VI el fa Cardenal en el Consistori papal del 31 de maig de 1503. La seva creació és publicada el 2 de juny de 1503. El cardenal Castellar és transferit a l'arxidiòcesi de Murriali l'any 1503.
El cardenal de Murriali participa en els dos conclaves de 1503 (elecció de Pius III i de Juli II). És abat comandatari de l'abadia de Nonantola després de l'elecció de Juli II.

## Referències

* ↑ «Biography from the Biographical Dictionary of the Cardinals of the Holy Roman Church».
* ↑ Leopardi, conte Monaldo. Vita di Niccolo Bonafede: vescovo di Chiusi e officiale nella corte Romana dai tempi di Alessandro VI ai tempi di Clemente VII (en italià). Nobili, 1832.
* ↑ Chacón, Alfonso. Vitae et res gestae pontificum romanorum: et S.R.E. cardinalium ab initio nascentis ecclesiae usque ad Clementem IX P. O. M. (en llatí). P. et A. De Rubeis, 1677.
# Joan Castelló

Joan Castelló (Principat de Catalunya, segle XV - Principat de Catalunya, segle xvi) fou mestre de capella de la catedral de Barcelona, on tingué molt de renom. F.J. Fétis, en la seva Biographie universelle des musiciens… (1833-1844), afirmava que Mateu Fletxa el Vell s'havia format a Barcelona sota el seu mestratge. En alguns llocs apareix també amb el nom de Castells.
Val a dir que es coneix un Joan Castelló que exercí d'organista de la catedral de Girona, entre els anys 1525 i 1527, de qui se sap solament aquesta única dada. Òbviament aquest fet puntual esdevé, per ell mateix, insuficient per vincular-los.

## Referències

* ↑ «Joan Castelló». Gran Enciclopèdia Catalana. Barcelona: Grup Enciclopèdia Catalana.
* ↑ http://www.raco.cat/index.php/AnnalsGironins/article/view/54145/63815
# Jodoigne

Jodoigne (en való Djodogne, neerlandès Geldenaken) és un municipi belga del Brabant Való a la regió valona. Comprèn les viles de Piétrain, Saint-Jean-Geest, Saint-Remy-Geest, Zetrud-Lumay, Dongelberg, Mélin, Lathuy, Jodoigne-Souveraine i Jauchelette.

## Agermanaments

* Damme
* Saint-Pierre-sur-Dives
# Jody Scheckter

Jody David Scheckter, nascut el 29 de gener del 1950, fou un pilot sud-africà de Fórmula 1 i campió de la categoria l'any 1979.
Scheckter va néixer a East London, a Sud-àfrica, i va ser educat al Selborne College. Després d'anar a viure a Gran Bretanya l'any 1970 va aconseguir accedir a la màxima categoria de l'automobilisme on va aconseguir el campionat de pílots de l'any de 1979 amb la Scuderia Ferrari. A l'escuderia el seu company d'equip fou Gilles Villeneuve.

## Resultats a la Formula 1

| Any | Equip | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | Equip | WDC | Punts |
| 1972 | McLaren | ARG | SAF | ESP | MON | BEL | FRA | GBR | GER | AUT | ITA | CAN | USA 9 | | | | | | McLaren | NA | 0 |
| 1973 | McLaren | ARG | BRA | SAF 9 | ESP | BEL | MON | SWE | FRA ret | GBR ret | GER | DEU | AUT | ITA | CAN ret | USA ret | | | McLaren | NA | 0 |
| 1974 | Tyrrell | ARG ret | BRA 13 | SAF 8 | ESP 5 | BEL 3 | MON 2 | SWE 1 | DUT 5 | FRA 4 | GBR 1 | GER 2 | AUT ret | ITA 3 | CAN ret | USA ret | | | Tyrrell | 3r | 45 |
| 1975 | Tyrrell | ARG 11 | BRA ret | SAF 1 | ESP ret | MON 7 | BEL 2 | SWE 7 | DUT 16 | FRA 9 | GBR 3 | GER ret | AUT 8 | ITA 8 | USA 6 | | | | Tyrrell | 7è | 20 |
| 1976 | Tyrrell | BRA 5 | SAF 4 | USW ret | ESP ret | BEL 4 | MON 2 | SWE 1 | FRA 6 | GBR 2 | GER 2 | AUT ret | DUT 5 | ITA 5 | CAN 4 | USA 2 | JPN ret | | Tyrrell | 3r | 49 |
| 1977 | Wolf | ARG 1 | BRA ret | SAF 2 | USW 3 | ESP 3 | MON 1 | BEL ret | SWE ret | FRA ret | GBR ret | GER 2 | AUT ret | DUT 3 | ITA ret | USA 3 | CAN 1 | JPN 10 | Wolf | 2n | 55 |
| 1978 | Wolf | ARG 10 | BRA ret | SAF ret | USW ret | MON 3 | BEL ret | ESP 4 | SWE ret | FRA 6 | GBR ret | GER 2 | AUT ret | DUT 12 | ITA 12 | USA 3 | CAN 2 | | Wolf | 7è | 24 |
| 1979 | Ferrari | ARG ret | BRA 6 | SAF 2 | USW 2 | ESP 4 | BEL 1 | MON 1 | FRA 7 | GBR 5 | GER 4 | AUT 4 | DUT 2 | ITA 1 | CAN 4 | USA ret | | | Ferrari | 1r | 51 |
| 1980 | Ferrari | ARG ret | BRA ret | SAF ret | USW 5 | BEL 8 | MON ret | FRA 12 | GBR 10 | GER 13 | AUT 13 | DUT 9 | ITA 8 | CAN DNQ | USA 11 | | | | Ferrari | 19è | 2 |
# Ferenc Molnár

Ferenc Molnár (Budapest, 1878 - Nova York, 1952). Novel·lista i dramaturg hongarès, de família jueva. Autor d'una quarantena d'obres de teatre.

## Obra dramàtica

* Az ördög (El diable) (1907)
* Liliom (1909)
* A Testőr (L'oficial de la guàrdia) (1910)
* A hattyú (El cigne) (1920)
* Játék a kastélyban (Joc al castell) (1926)

## Traduccions al català

* Una vegada era un llop. Traducció de Llorenç Rodellas. 1934
* La cuca de llum. Traducció de Llorenç Rodellas i Morales. 1934
* Olímpia. Traducció de Rafael Riba i Llorenç Rodellas. Es van fer diverses versions cinematogràfiques, com ara If the Emperor Only Knew That, també coneguda per la seva versió francesa Si l'empereur savait ça.
* Liliom. Traducció de l'hongarès d'Eloi Castelló. Adaptació de Carlota Subirós. Intèrprets: Lluís Soler, Alícia Pérez Borràs, Rosa Gàmiz, Pau Miró, Àngels Sànchez, Joan Raja, Paco Valls i Amanda Baqué. Escenografia d'Anna Alcubierre. Il·luminació de Luis Martí i Anna Alcubierre. Vestuari d'Eva Selma. Direcció de Carlota Subirós. Estrena a la Sala Beckett de Barcelona el 26 de febrer de 2003. El 2016, a causa del trasllat de la sala Beckett, a la seu de Poble Nou es va fer unes lectures d'èxits antics a l'antiga sala Beckett de Gràcia, entre ells Liliom amb el mateix repartiment que fa 13 anys.

## Curiositats

L'escriptor hongarès i un amic havien aconseguit dues entrades de cortesia per a una obra de teatre que va resultar ser mediocre. Després de la primera escena, Molnár, es va aixecar per anar-se'n, però el seu company li va dir: "No ens en podem anar. Som convidats dels productors". Va fer un esforç i va asseure's de nou, però era insuportable i, al minut, es va tornar a aixecar. "I ara on vas, Ferenc?". "A la taquilla, a comprar dues entrades per poder anar-nos-en".

## Referències

* ↑ «Teatralnet: Agenda - Cicle 'La Sala Beckett esttà de mudances': 'Liliom' de Ferenc Molnár.», 03-06-2016. Arxivat de l'original el 2016-06-03. [Consulta: 9 desembre 2021].
* ↑ Ferenc Molnás. Personatges. Secció Curiositats. Revista Pronto nº 1978. Pág. 55.
# Ferenc Mohácsi

Ferenc Mohácsi (Budapest, 25 d'octubre de 1929) és un piragüista en aigües tranquil·les hongarès, ja retirat, que va competir durant la dècada de 1950.
El 1956 va prendre part en els Jocs Olímpics d'Estiu de Melbourne, on guanyà la medalla de bronze en la prova del C-2, 1.000 metres del programa de piragüisme. Formà parella amb Károly Wieland.

## Referències

* ↑ «Olympedia – Ferenc Mohácsi». [Consulta: 12 juny 2023].
# Josep Hurtuna i Giralt

Josep Hurtuna i Giralt (Barcelona, 14 d'abril de 1913 — Barcelona, 27 de juliol de 1978) fou un pintor, gravador i decorador de vidre i ceràmica català.
Es formà a l'Escola de Belles Arts de Barcelona (1927-1929) i a l'Institut del Teatre (1939), on estudià escenografia. Treballà al taller del pintor Manuel Mensa Salas entre 1929 i 1931. Obtingué una beca de l'Institut Francès de Barcelona i viatjà per França, Itàlia i Holanda. Fou president del Cercle Maillol durant un breu període, a partir del 1950. Fou soci fundador, a Barcelona, dels Salons d'Octubre (1948-55) i assidu dels Salons de Maig.

## Referències

* 1 2 3 Marín Silvestre, María Isabel. «Josep Hurtuna y Giralt» (en castellà). Diccionario Biográfico. Real Academia de la Historia. [Consulta: 11 gener 2019].
* ↑ Valls, Xavier; Puig, Arnau. «El Cercle d'arts plàstiques Maillol». A: Miquel Porter i Moix (coord.). Memòria dels Cercles de l'Institut Francès. Barcelona: Editorial Hacer (Josep Ricou), maig 1994, pàg. 45. ISBN 8488711069.
* ↑ «Josep Hurtuna i Giralt». Gran Enciclopèdia Catalana. Barcelona: Grup Enciclopèdia Catalana.

## Bibliografia

* Camprodon Bertran, Ricard «Josep Hurtuna: un pintor santjustenc». Miscel·lània d'estudis santjustencs. Centre d'Estudis Santjustencs / Institut Ramon Muntaner, 4, 1992. ISSN: 2385-4286.
# Salvador Pujadas Casellas

Salvador Pujadas Casellas (Vilanova i la Geltrú, 1911-1993) fou un pintor vilanoví. Tingué la pintura com una afició i cap a l'any 1960 començà a dedicar-se més plenament de manera autodidàcta, amb estil ingenuïsta o naïf. Pujadas fou amic del pintor Ramón Cortès Casanovas i va ser aquest qui l'impulsà a dedicar més hores a la pintura, sobretot un cop Pujadas es jubilà. Salvador Pujadas va participar en algunes exposicions a Vilanova i la Geltrú i deixà un gran nombre de pintures relacionades amb la mar i el món mariner de la seva ciutat.

## Referències

* ↑ Mestres, Francesc X. Puig Rovira amb la col·laboració de Judith Barbacil. Diccionari biogràfic de Vilanova i la Geltrú : dones i homes que han fet història. 1a ed.. Vilanova i la Geltrú: Ajuntament de Vilanova i la Geltrú, 2003. ISBN 84-85960-83-1 [Consulta: 26 novembre 2013].
# Pericoma tonnoiri

Pericoma tonnoiri és una espècie de dípter pertanyent a la família dels psicòdids present a la Gran Bretanya, Irlanda, Baviera, Àustria, Hongria, Grècia i el territori de l'antiga República Federal Socialista de Iugoslàvia.

## Referències

* ↑ uBio (anglès)
* 1 2 Catalogue of Life (anglès)
* ↑ uBio (anglès)
* ↑ Rote Liste gefährdeter Schmetterlingsmücken (Diptera: Psychodidae) Bayerns Arxivat 2011-09-15 a Wayback Machine. (alemany)
* ↑ The Society for the study of flies (Diptera) (anglès)
* ↑ Global Species Arxivat 2016-03-03 a Wayback Machine. (anglès)
* ↑ Fauna Europaea Arxivat 2016-03-04 a Wayback Machine. (anglès)
# Luki Botha

Lukas "Luki" Botha va ser un pilot de curses automobilístiques sud-africà que va arribar a disputar curses de Fórmula 1.
Va néixer el 16 de gener del 1930 a Tswane (ara Pretoria), Gauteng, Sud-àfrica i va morir l'1 d'octubre del 2006.

## A la F1

Luki Botha va debutar a la primera cursa de la temporada 1967 (la divuitena temporada de la història) del campionat del món de la Fórmula 1, disputant el 2 de gener del 1967 el GP de Sud-àfrica al circuit de Kyalami.
Va participar en una única ocasió en una cursa puntuable pel campionat de la F1, aconseguint una vuitena posició però que no es va comptabilitzar perquè no va recórrer la distància mínima requerida per qualificar i no va assolir cap punt pel campionat del món de pilots.

## Resultats a la Fórmula 1

| Any | Equip | Xassís | Motor | 1 | 2 | 3 | 4 | 5 | 6 | 7 | 8 | 9 | 10 | 11 | Posició | Punts |
| 1967 | Luki Botha | Brabham | Climax | SUD NC | MON | HOL | BEL | FRA | GBR | ALE | CAN | ITA | USA | MEX | - | 0 |

### Resum

| Curses: | Victòries: | Pòdiums: | Poles: | Voltes ràpides: | Punts: |
| 1 | 0 | 0 | 0 | 0 | 0 |
# Weiskirchen

Weiskirchen és un municipi del districte de Merzig-Wadern a l'estat federat alemany de Saarland. Està situat al Hunsrück, aproximadament a 20 km al nord-est de Merzig.

## Nuclis

* Konfeld
* Rappweiler-Zwalbach
* Thailen
* Weierweiler
* Weiskirchen

## Enllaços externs

* Pàgina oficial
# Palacios del Pan

Palacios del Pan és un municipi de la província de Zamora a la comunitat autònoma de Castella i Lleó.

## Demografia

Evolució demogràfica :
| 1991 | 1996 | 2001 | 2004 |
| 310 | 295 | 282 | 278 |
# The Alphaville Herald

The Alphaville Herald era una publicació online sobre mons virtuals. De la mateixa manera que un diari convencional, The Alphaville Herald publicava articles d'actualitat sobre afers esdevinguts en espais virtuals com The Sims Online o Second Life.

## Història

El Second Life Herald va ser fundat el 23 d'octubre del 2003 pel professor de filosofia Peter Ludlow. La seva missió era observar, registrar i estudiar "les implicacions legals, socials i econòmiques" de la vida al món virtual Second Life. Establert originalment com Alphaville Herald i informant en la seva major part de la vida al servidor Alphaville de The Sims Online, el Herald aviat es va expandir per cobrir altres jocs multijugador massius en línia i mons virtuals, ajudats per l'assassinat de l'editor de Herald Urizenus (L'avatar de Ludlow) després que Electronic Arts s’assabentés de les històries que el diari imprimia eren sobre les estafes i la ciberprostitució que s’estaven produint dins del seu joc i la indiferència de la companyia davant d'auqests fets. La finalització del compte de Ludlow per Electronic Arts va generar titulars a nivell internacional, fet que va reforçar la missió de l'Herald de testimoniar les societats que sorgien en aquest nou racó del ciberespai.
El juny de 2004 el diari va renéixer com a Second Life Herald sota la direcció del ressuscitat Urizenus Sklar (avatar), i va començar a concentrar-se en el món virtual de Second Life. El gener de 2005, l'avatar Walker Spaight –el representant en línia del periodista Mark Wallace– es va unir al diari com a director editorial. Més tard, Urizenus es va retirar i Walker va esdevenir director. A l'octubre del 2006, l'avatar Pixeleen Mistral - una representació en línia de Pixeleen Mistral - es va convertir en editor gerent.
Actualment el diari es troba inactiu, podent-se consultar la seva hemeroteca d'articles a la pàgina web.

## Editors

* Peter Ludlow (Urizenus Sklar)
* Mark Wallace
* Mark P. McCahill (Pixeleen Mistral)

## Referències

* ↑ «About | The Alphaville Herald». [Consulta: 7 desembre 2020].
* ↑ «Rhizomes: Issue 19: Cassandra Jones». [Consulta: 28 novembre 2020].
* ↑ «- EL MUNDO | Suplemento de La Luna 251 - Otra vida en la red». [Consulta: 7 desembre 2020].
* ↑ Peter Ludlow; Mark Wallace. The Second Life Herald: The Virtual Tabloid that Witnessed the Dawn of the Metaverse (en anglès). MIT Press, 2007, p. 295.
* ↑ «About | The Alphaville Herald». [Consulta: 28 novembre 2020].
# Rinopitec d'Indoxina

El rinopitec d'Indoxina (Pygathrix nemaeus) és una espècie de primat de la família dels cercopitècids que viu a Laos i el Vietnam. És un animal ràpid i sorollós. Està amenaçat per la caça furtiva (car hi ha gent que en té com a animal de companyia al sud-est asiàtic) i la destrucció del seu hàbitat natural.
# The Countryman and the Cinematograph

The Countryman and the Cinematograph és una pel·lícula de Robert W. Paul de 1901. Es tracta d'un gag còmic enregistrat en un sol pla general i fix que mostra com un home del camp se sorprèn quan veu una pel·lícula de cinema per primer cop. La posada en escena és molt teatralitzada, l'actor exagera els gestos perquè no s'usen primers plans el protagonista apareix de massa lluny per poder apreciar els seus gestos amb claredat.

## Referències

* ↑ RIAMBAU, Esteve, Cinema i Indústria cultural. El naixement del cinema dins les altres indústries culturals. 2005. Universitat Autònoma de Barcelona.
* ↑ Brooke, Michael. «The Countryman and the Cinematograph». BFI Screenonline Database. [Consulta: 24 abril 2011].
# Riga FC

* No s'ha de confondre amb FK Rīga.
El Riga Football Club és un club de futbol de la ciutat de Riga.
El club va ser fundat l'abril de 2014, amb la fusió de dos clubs locals, FC Caramba Riga i Dinamo Rīga. La temporada 2015 la jugà amb el nom FC Caramba/Dinamo, canviant a continuació a Riga FC.

## Palmarès

* Lliga letona de futbol:
** 2018, 2019, 2020
* Copa letona de futbol:
** 2018, 2023
* Segona divisió letona:
** 2015

## Referències

* ↑ «Komanda – Riga FC». Riga FC. Arxivat de l'original el 1 de juliol 2019. [Consulta: 31 juliol 2017].
* ↑ «"Caramba/Dinamo" pārmaiņas: jauns treneris, cits nosaukums un stadions» (en letó). sportacentrs.com, 22-12-2015.
* ↑ «Latvia - List of Champions». RSSSF. [Consulta: 12 juliol 2013].
* ↑ «Latvia - List of Cup Winners». RSSSF. [Consulta: 28 juliol 2011].
# Rivulus immaculatus

Rivulus immaculatus és un peix de la família dels rivúlids i de l'ordre dels ciprinodontiformes.

## Morfologia

Els mascles poden arribar als 9,5 cm de longitud total.

## Distribució geogràfica

Es troba a Sud-amèrica: Veneçuela.

## Referències

* ↑ «Rivulus immaculatus». Catalogue of Life. (anglès) (anglès)
* ↑ The Taxonomicon (anglès)
* 1 2 FishBase (anglès)

## Bibliografia

* Costa, W.J.E.M.: Rivulidae (South American Annual Fishes). planes 526-548. A: R.E. Reis, S.O. Kullander i C.J. Ferraris, Jr. (editors) Checklist of the Freshwater Fishes of South and Central America. Porto Alegre: EDIPUCRS, el Brasil, any 2003.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.

## Enllaços externs

* BioLib (anglès)
# Robert Ménégoz

Robert Ménégoz (Saint-Contest, Calvados, 17 de juny de 1926 - Banhòus (Gard), 18 de maig de 2013) va ser un director i realitzador francès.

## Biografia

Durant la Segona Guerra Mundial va participar en la Resistència francesa, i durant aquest període de clandestinitat va conèixer el futur productor Claude Jaeger ("Coronel Michelin"). És admès a l'IDHEC després de l'alliberament. Va militar al Partit Comunista Francès fins al 1956, mentre feia curtmetratges.
Va rodar dos llargmetratges de ficció, La Millième Fenêtre i Laisse-moi rêver. Era casat amb la productora Margaret Menegoz i pare de Mathias Menegoz.

## Filmografia
### Curtmetratges

* 1951: Vivent les dockers. Prohibit per la censura. Gran premi pel documental al festival de Karlovy-Vary de 1951
* 1951: Commune de Paris
* 1953: La Commune
* 1953: Ma Jeannette et mes copains
* 1957: G.S.O.
* 1960: Fin d'un désert, Conquilla d'Or al millor curtmetratge al Festival Internacional de Cinema de Sant Sebastià 1960
* 1960: Contrastes
* 1961: Spiel in Farben / 10 Gramm Regenbogen
* 1963: Dix grammes d'arc-en-ciel
* 1963: Route sans sillage
* 1964: La Pièce d'or
* 1966: La Moselle une rivière pour l'Europe
* 1966: Seul le brouillard est gris
* 1966: L'île d'acier
* 1967: Herr Kekulé, ich kenne Sie nicht
* 1970: Time Is Running Out
* 1971: À Paris
* 1974: Société anonyme
* 1975: La puissance et l'instant

### Llargmetratges

* 1954: Das Lied der Ströme, corealitzador per les escenes d'acció
* 1958: Derrière la grande muraille
* 1960: La Millième Fenêtre, projectada a la selecció oficial del Festival Internacional de Cinema de Sant Sebastià 1960
* 1979: Laisse-moi rêver

### Assistent de director

* 1957: Les Fanatiques d'Alex Joffé
* 1957: Les Espions d'Henri-Georges Clouzot
* 1968: La Prisonnière d'Henri-Georges Clouzot

## Referències

* ↑ Robert Ménégoz a Les gens du cinéma.com
* ↑ Décès du réalisateur Robert Menegoz a cinearchives.org
* ↑ Festival de 1951 al web del KVIFF
* ↑ Premis del Festival del 1960
* ↑ Pel·lícules del Festival del 1960
# Thuburnica

Thuburnica és un jaciment arqueològic de Tunísia a la governació de Jendouba, a uns 35 km al nord-oest de Jendouba i uns 10 km al nord de Chimtou, a la delegació de Ghardimaou. La principal estructura és el pont romà que encara es fa servir. La fortalesa bizantina és a la rodalia però està en zona militar. La resta està en mal estat, i consisteix en algunes vils romanes, banys i cisternes. Hi ha un petit museu local amb algun objectes.